|  |  |  |  |  |  |
| --- | --- | --- | --- | --- | --- |
| |  | | --- | | Statsråd Tonje Brenna | | Kunnskapsdepartementet | | [postmottak@kd.dep.no](mailto:postmottak@kd.dep.no) | |  | |  |
|  | B21 - Krav til SB 2023 |
|  | Saksbehandler: Berit Therese Larsen |
|  |  |
|  | Oslo 20. desember 2021 |
|  |  |

**FFOs krav til statsbudsjettet 2023**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. 23. november sendte vi over våre hovedkrav til regjeringen knyttet til statsbudsjettet for 2023:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2023 på Kunnskapsdepartementets område:**

* *FFO ber regjeringen løfte elever med funksjonsnedsettelse særskilt for å oppfylle Norges forpliktelser rundt bærekraftsmålene og FN-konvensjonen for rettighetene til mennesker med funksjonsnedsettelse (CRPD).*
* *For å realisere kulepunktet over ber FFO regjeringen gjennomføre Veikart for universell utforming av nærskolen 2020-2030, og sette av 400 mill. øremerkede kroner i 2023, og deretter 200 mill. kroner årlig frem til 2030.*
* *FFO ber regjeringen gjennomføre en kartlegging av universell utforming i videregående skoler og høyere utdanning, og gjennomføre en strategi for å bygge ned barrierene og sikre økt fullføring av videregående opplæring for elever med funksjonsnedsettelse.*
* *FFO ber regjeringen sikre at elever som har mistet progresjon og undervisning, og særlig spesialundervisning, som følge av Covid-19, følges særskilt opp slik at pandemien ikke får langsiktige konsekvenser for deres utdanning.*
* *FFO ber regjeringen styrke PPT med økte ressurser, slik at de kan følge opp sitt utvidete ansvar med å jobbe mer systemrettet mot skolene.*
* *FFO ber regjeringen om å stoppe kuttene i Statped, og tilbakeføre midler som er kuttet i 2020 og 2021.*
* *FFO ber regjeringen sikre at lærere, skoleledelse og skoleeiere har kompetansen de trenger for å ivareta elever med funksjonsnedsettelse og deres rettigheter i skolen.*
* *FFO ber regjeringen ta grep for å redusere omfanget av feilaktige bekymringsmeldinger fra skolen til barnevernet.*

**Utdanning, bærekraft og universell utforming**

Kunnskapsdepartementet har et koordineringsansvar for FNs bærekraftmål *4 Sikre inkluderende, rettferdig og god utdanning og fremme muligheter for livslang læring*. Norge har også vedtatt FN-konvensjonen om rettighetene til mennesker med funksjonsnedsettelse (CRPD), der tilgang til utdanning, herunder skolebygg, er en av forpliktelsene.[[1]](#footnote-2) Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

FFO forventer på bakgrunn av dette at regjeringen prioriterer elever med funksjonsnedsettelse innen skole og utdanning høyt i årene som kommer. En god og trygg utdanning er det aller viktigste tiltaket for å få flere funksjonshemmede i jobb, og inn i bærekraftige livsløp der de får brukt sine ressurser og bidrar til samfunnets bærekraft. Faktisk er effekten av utdanning på deltakelse i arbeidslivet dobbelt så stor for mennesker med funksjonsnedsettelse sammenlignet med resten av befolkningen. Universell utforming av bygg, undervisning og læremidler er en viktig forutsetning for at funksjonshemmede skal kunne fullføre utdanning på lik linje med andre. Det samme er tilgjengelig spesialpedagogisk kompetanse, og lærere og skoleledere som har kompetanse til å tilrettelegge undervisningen og skolehverdagen for alle elevene.

*FFO ber regjeringen gjennom å iverksette tiltak rundt dette løfte elever med funksjonsnedsettelse særskilt for å oppfylle Norges forpliktelser rundt bærekraftsmålene og FN-konvensjonen for rettighetene til mennesker med funksjonsnedsettelse (CRPD).*

**Veikart universelt utformet nærskole 2030**

Universelt utformete skoler, undervisning og læremateriell er kanskje det viktigste inkluderingstiltaket i skolen. Men i mange skoler er ikke dette godt nok. Det er diskriminerende, og godt dokumentert – for eksempel i rapportene [Barrierer i det fysiske læringsmiljøet for elever med nedsatt funksjonsevne](https://bufdir.no/aktuelt/ny_rapport_barrierer_i_det_fysiske_laringsmiljoet_for_elever_med_nedsatt_funksjonsevne/) og [Universell utforming av grunnskolen – Hvor er vi i 2021?](https://ungefunksjonshemmede.no/ressurser/publikasjoner/universell-utforming-av-grunnskolen-hvor-er-vi-i-2021/)

Barrierene elever med funksjonsnedsettelse møter i skolen virker sosialt ekskluderende og bidrar til redusert læring og utvikling. Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Veikartet er en plan og verktøy for å komme dit, og er også samfunnsøkonomisk lønnsomt. Kommunene spiller en viktig rolle i arbeidet, men mangler i ange tilfeller mål, midler og kompetanse til å følge opp dette. Det er derfor stort behov for statlig styring og øremerkede midler til gjennomføringen.

FFO viser til Hurdalsplattformen, der regjeringen sier den vil jobbe for et universelt utformet Norge, samt gjennomføre veikartet. Dette må starte opp raskest mulig, og FFO ønsker at det skal avsettes penger til dette allerede i Revidert nasjonalbudsjett for 2022 - men i hvert fall fra 2023. I tillegg til årlige økonomiske bevilgninger må det settes en frist for dette innen 2030 i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2030, og primært sette av 400 mill. øremerkede kroner i revidert nasjonalbudsjett 2022 - sekundært i statsbudsjettet for 2023. Etter det må det årlig avsettes 200 mill. kroner frem mot 2030[[2]](#footnote-3).*

**Nasjonal kartlegging og utbedring av universell utforming i videregående skoler og høyere utdanning**

FFO ser behov for en kartlegging av situasjonen i videregående skole og høyere utdanning. Fullføring her er helt avgjørende for å komme ut i jobb. Men mange med funksjonshemming og kronisk sykdom møter barrierer som gjør at de faller fra underveis i løpet. Bufdir avdekket eksempelvis i en rapport fra 2018 at studenter med funksjonsnedsettelser møter omfattende fysiske, digitale, pedagogiske og sosiale barrierer i løpet av studietiden.

Regjeringen Solberg igangsatte under Fullføringsreformen en egen strategi for at flere elever med funksjonsnedsettelse skal fullføre videregående opplæring. FFO forventer at denne videreføres og at den tar tak i de ulike barrierene våre elever møter på veien fra utdannelse over i jobb. I tillegg må det kartlegges hvordan situasjonen er rundt universell utforming i videregående skoler, universiteter og høyskoler.

*FFO ber regjeringen gjennomføre en kartlegging av universell utforming i videregående skoler og høyere utdanning, og gjennomføre en strategi for å bygge ned barrierene og sikre økt fullføring av videregående opplæring for elever med funksjonsnedsettelse.*

**Koronapandemien og konsekvenser for elever med spesialundervisning**

Elever med funksjonsnedsettelser har vært særlig rammet av stengte skoler og bortfall av rettigheter under koronapandemien. FFOs Rettighetssenter har flere eksempler på elever som har fått spesialundervisningstilbudet kuttet over natten, og elever med tilretteleggingsbehov som har blitt overlatt til seg selv og pårørende. Ofte er dette på grunn av kapasitets- og ressursmangler på skolene.

FFO er bekymret over at skoler ikke kompenseres for større utgifter og mindre inntekter i forbindelse med pandemien. Flere skoler har vært nødt til å kutte i skolebudsjettet på grunn av strammere økonomi. Dette er noe som først vil gå ut over elever som mottar spesialundervisning og annen form for tilrettelegging.

Det er positivt at det i 2020 og 2021 ble bevilget 170 millioner til oppfølging av sårbare elever med tapt progresjon som følge av Covid-19. Midlene må videreføres ikke bare til situasonen er tilbake til normalen, men til progresjonen er tatt igjen. Utdanningsdirektoratet har rapportert at 14 026 elever har mistet spesialundervisning helt eller delvis under korona, samtidig skrev VG 10. november 2020 at det ikke finnes en sentral registrering av hvor mange timer elever med spesialundervisning har mistet. Derfor er det viktig å utrede omfanget av konsekvensene pandemien har hatt for denne gruppen.

Utdanning er et av våre viktigste velferdsgoder, og det må bevilges tilstrekkelig med midler for å sørge for at utdanningstilbudet er likeverdig også under og etter en pandemisituasjon. Vi tror det vil være ettervirkninger også inn i 2023, og det er svært viktig å sikre at pandemien ikke skaper langsiktige konsekvenser for elever med behov for spesialundervisning og tilrettelegging i skolen.

*FFO ber regjeringen sikre at elever som har mistet spesialundervisning og tapt progresjon som følge av Covid-19 følges opp særskilt slik at pandemien ikke får langsiktige konsekvenser for deres utdanning. Det må avsettes egne midler til dette.*

**Styrk PPT**

De siste årene har det blitt dokumentert alvorlige mangler ved spesialundervisningen i Norge. En viktig side av dette er manglende spesialpedagogisk kompetanse ute i kommunene, og *Meld. St. 6 Tett på! Tidlig innsats og inkluderende fellesskap* har mange forslag som skal ta tak i dette – blant annet et kompetanseløft for kommuner og fylkeskommuner innen spesialpedagogikk. Men FFO mener PPTs rolle er for utydelig i dette.

PP-tjenesten gjør en svært viktig jobb når det kommer til å styrke den spesialpedagogiske oppfølgingen i skolen, men har begrensede ressurser som ikke står i forhold til jobben de skal gjøre. Deres rolle skal nå utvides til å jobbe mer systemrettet mot skolene. Den samme intensjonen ligger i forslaget til ny opplæringslov. Når PPT får et utvidet ansvar innebærer det et økt behov for ressurser.

Det er mulig at endringene som skal skje på sikt vil innebære at PPT får frigjort ressurser og kan konsentrere seg om de elevene som har behov for pedagogisk forsterking. Men inntil videre, i en omstillingsfase, vil PPT spille en svært viktig rolle i kompetanseløftet lokalt.

*FFO ber derfor regjeringen om å styrke PPT med økte ressurser, slik at de kan fylle den rollen i kompetanseløftet som de er tiltenkt, og drive systemrettet veiledning i skolen i tillegg til å følge opp enkeltelever.*

**Styrk rammen til Statped**

Statped er en svært viktig instans for muligheten til reell inkludering av de mest utsatte elevene i skolen og samfunnet. Det ble i *Meld. St. 6 Tett på! Tidlig innsats og inkluderende fellesskap* foreslått et kutt på 150-200 millioner kroner i Statpeds virksomhet over en femårsperiode fra 2020. Ressursene skal blant annet omdisponeres til fordel for varige tiltak for kompetansebygging i kommuner og fylkeskommuner. Kutt er gjennomført for 2020 og 2021. Nå ber vi regjeringen om å stoppe ytterligere kutt, og heller styrke Statped.

Dette fordi Statped skal ha en viktig rolle i kompetanseløftet i kommuner og fylkeskommuner, og samtidig opprettholde og utvikle tjenestene sine overfor elever med varige, omfattende eller særlig komplekse behov for tilrettelegging.

Det er bekymringsfullt at det kuttes i Statped før kompetansen er på plass ute i kommunene. Hvis Statped skal opprettholde samme arbeidsoppgaver med færre midler, rammes tilbudet til de barna som trenger det mest. Statpeds tjenester retter seg allerede mot såkalte lavfrekvente grupper, som det ikke kan forventes at alle kommuner og fylkeskommuner skal ha kompetanse på.

De er derfor helt avhengig av den kompetansen Statped har. Det må friske midler til for å sørge for at Statped kan fortsette å gi et kvalitetstilbud på samme nivå som i dag i tillegg til å gi god opplæring lokalt.

*FFO ber regjeringen om å stoppe kuttene i Statped fra 2023, og i stedet tilbakeføre midlene som er kuttet i 2020 og 2021.*

**Sikre kompetanse om elever med funksjonsnedsettelse i skolen**

*«Elever skal hovedsakelig ivaretas gjennom tilpasset opplæring, men lærerutdanningen har i liten grad fokus på hvordan lærere skal iverksette en inkluderende og tilpasset opplæring»[[3]](#footnote-4)*

Dette kompetansehullet i lærerutdanningen må tettes, slik at lærerne vet hvordan de skal møte og ivareta alle elevene de møter i en klasse. Det må innføres nasjonale krav til pensum på allmennlærerutdanningen om kartlegging, tiltak og inkludering av elever med funksjonsnedsettelse, og settes inn midler til obligatorisk etterutdanning/kursing av utøvende lærere.

*FFO ber regjeringen sikre at lærere, skoleledelse og skoleeiere har den kompetansen de trenger for å ivareta elever med funksjonsnedsettelse og deres rettigheter i skolen.*

**Redusere feilaktige bekymringsmeldinger til barnevernet**

FFOs barnevernsnettverk består av organisasjoner i FFO som opplever utfordringer med barnevernet, som vi jobber sammen for å løse. Et viktig tema for oss det siste året har vært skolens rolle i barnevernssaker, med særlig vekt på praksisen knyttet til fravær som grunnlag for rutinemessige meldinger til barnevernet. Skolenes håndhevelse av fravær som bakgrunn for bekymringsmeldinger oppleves som et stort problem både for de familiene som blir rammet og med tanke på misbruk av ressurser i barnevernet.

Flere skoler opererer med et fast antall fraværsdager eller timer som bakgrunn for å sende bekymringsmelding til barnevernet. Slike bekymringsmeldinger er ikke forankret i barnevernloven, hvor det skal foreligge konkrete holdepunkter som tyder på at barnet utsettes for alvorlig omsorgssvikt for å melde. Det har vært en markant økning av antallet bekymringsmeldinger, på hele 57 prosent de siste ti årene.

Det er en utfordring at praksisen om å melde utelukkende på grunn av høyt fravær noen ganger følges av skolen selv om det er åpenbart at barnets funksjonsvansker er årsaken til fraværet. Dette skaper store utfordringer for familiene, men er også ressurssløsing siden de fleste sakene henlegges. Flere aktører setter nå fokus på dette, og statsforvaltere har ført tilsyn med hensyn til barnevern og skolens meldeplikt i sine områder.

*FFO ber regjeringen om å sette inn tiltak for å redusere antallet feilaktige bekymringsmeldinger til barnevernet[[4]](#footnote-5).*

**Anmodning om møte**

FFO ser frem til møte med politisk ledelse i departementet 13 desember, der vi også kan gjennomgå FFOs krav til budsjettet for 2023.

Med vennlig hilsen

FUNKSJONSHEMMEDES FELLESORGANISASJON



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Anette Trettebergstuen.

1. CRPD-komiteen har anbefalt at det innføres forskrifter for å fastsette tidsfrister og konkrete tiltak med øremerket finansiering for universell utforming av eksisterende bygninger, som prioriterer grunnskoler og videregående skoler, se: <https://www.regjeringen.no/contentassets/26633b70910a44049dc065af217cb201/crpd-2019-avsluttende-bemerkninger-til-norges-forste-rapport-nor-09092019-finale.pdf>. [↑](#footnote-ref-2)
2. Samme krav er stilet til Kulturdepartementet og Kommunal- og moderniseringsdepartementet [↑](#footnote-ref-3)
3. Alternativ rapport til FN-konvensjonen om rettighetene for mennesker med nedsatt funksjonsevne - Artikkel 24 (4) [↑](#footnote-ref-4)
4. Likelydende krav er sendt til Barne- og familiedepartementet [↑](#footnote-ref-5)